Ego Willelmus, dominus Montis Sancti Johannis, universis presentes litteras inspecturis notum facio quod in mea presentia constitutus dominus Guillelmus de Salmasia, miles, recognovit se vendidisse fratri Guidoni, priori de Salmasia, quamdam peciam terrę arabilis sittam juxta corveiam de Bordis, et de precio venditionis se tenuit pro pagato. In cujus rei testimonium, ego W. dominus Montis Sancti Johannis, de cujus feodo predicta terra movet, venditionem predictam volui, laudavi et sigilli mei munimine presentes litteras roboravi. Actum anno Domini M°CC°XXX° octavo.